Daar word aanvaar dat die polisieklopjag op Liliesleaf op 11 Julie 1963 óf die gevolg was van die ineenstorting van informante binne die vryheidsbewegings weens detensie, óf dat hulle die plaas met sy skuilhuis en mense verraai het. Hierdie artikel gee toe dat daar wel informante was binne die vryheidsbewegings, maar identifiseer dat hulle maar slegs 'n fragment was van 'n kaleidoskoop van gebeure wat uitgeloop het op die klopjag en gevolglike Rivonia Verhoor. Dit was eerder 'n geheime ondersoek sedert 1962 wat gelei het tot die verpletterende slag deur die veiligheidsmagte op die ondergrondse netwerke teen die apartheidstaat. Hierdie ondersoek het grootliks staatgemaak op die mitologiese Griekse Trojaanse perd; mense en tegnologie is ingespan om die opponent van binne te ondermyn en omver te werp. Hierdie artikel indentifiseer drie Trojaanse perde. 'n Menslike spioen, vermom as 'n onskuldige kind, as werktuig van slinkse magte; elektroniese oorlogvoering deur die weermag wat gesetel was rondom 'n oënskynlike onskadelike woonwapark, en laastens, 'n afleweringswa van linne waarmee die doodslag toegedien is. Tog het al hierdie slenterslae versteek in die Trojaanse perd, die narratief vir 53 jaar ontduik.